《八声甘州三首 其一》
清代·史承谦

听萧萧、木叶打窗频。门掩画溪滨。拟闲居赋就，荷衣欲换，湘帙休陈。

莫怨峨眉谣诼，薄福亦前因。太息平生事，回首酸辛。

又见春风得意，数当年题柱，输与何人。指杯中醽醁，一笑且沾唇。

疏篱外、冷香萦梦，对黄花、依旧苦吟身。谁相问，少年张绪，零落风尘。

作者简介：江苏宜兴人，字位存。诸生。工词，能采集众家之长，并自出新意。有《小眠斋词》。